CELEX: 32015R1886
Language: da
Date: 2015-10-20 00:00:00
Title: Kommissionens forordning (EU) 2015/1886 af 20. oktober 2015 om afvisning af visse sundhedsanprisninger af fødevarer, der henviser til børns udvikling og sundhed (EØS-relevant tekst)

21.10.2015   
            
            
               DA
            
            
               Den Europæiske Unions Tidende
            
            
               L 276/52
            
         KOMMISSIONENS FORORDNING (EU) 2015/1886
   af 20. oktober 2015
   om afvisning af visse sundhedsanprisninger af fødevarer, der henviser til børns udvikling og sundhed
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (1), særlig artikel 17, stk. 3, og
   ud fra følgende betragtninger:
   
               (1)
            
            
               I henhold til forordning (EF) nr. 1924/2006 er sundhedsanprisninger af fødevarer forbudt, medmindre de er godkendt af Kommissionen i overensstemmelse med samme forordning og opført på en liste over tilladte anprisninger.
            
         
               (2)
            
            
               Forordning (EF) nr. 1924/2006 foreskriver ligeledes, at lederne af fødevarevirksomheder kan sende ansøgninger om godkendelse af sundhedsanprisninger til en medlemsstats nationale kompetente myndighed. Den nationale kompetente myndighed skal videresende gyldige ansøgninger til Den Europæiske Fødevaresikkerhedsautoritet (EFSA), i det følgende benævnt »autoriteten«.
            
         
               (3)
            
            
               Efter at have modtaget en ansøgning skal autoriteten straks underrette de øvrige medlemsstater og Kommissionen herom og desuden afgive udtalelse om den pågældende sundhedsanprisning.
            
         
               (4)
            
            
               Kommissionen skal træffe beslutning vedrørende eventuel godkendelse af sundhedsanprisninger under hensyntagen til autoritetens udtalelse.
            
         
               (5)
            
            
               Som opfølgning på en ansøgning, som Specialised Nutrition Europe (tidligere European Dietetic Food Industry Association) indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende »ikke-fordøjelige oligo- og polysaccharider, herunder galacto-oligosaccharider, oligofructose, polyfructose og inulin« og »øget optagelse af calcium« (spørgsmål nr. EFSA-Q-2008-140 (2)). Den af ansøgeren foreslåede anprisning havde blandt andet følgende ordlyd: »Med ikke-fordøjelige oligo- og/eller polysaccharider for at stimulere optagelsen af calcium«.
            
         
               (6)
            
            
               På grundlag af de fremlagte oplysninger konkluderede autoriteten i sin udtalelse, som Kommissionen og medlemsstaterne modtog den 19. november 2014, at der ikke kan fastslås en årsagssammenhæng mellem indtag af »ikke-fordøjelige oligo- og polysaccharider, herunder galacto-oligosaccharider, oligofructose, polyfructose og inulin« og en gavnlig fysiologisk virkning. Autoriteten vurderede især, at fødevarebestanddelene »ikke-fordøjelige oligo- og polysaccharider, herunder galacto-oligosaccharider, oligofructose, polyfructose og inulin« ikke var defineret tilstrækkelig præcist. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
            
         
               (7)
            
            
               Som opfølgning på en ansøgning, som Specialised Nutrition Europe indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende beta-galactosidase fra Streptococcus thermophilus og reduktion af tarmgener (spørgsmål nr. EFSA-Q-2008-148 (3)). Den af ansøgeren foreslåede anprisning havde blandt andet følgende ordlyd: »Lactase for komfortabel fordøjelse«.
            
         
               (8)
            
            
               På grundlag af de fremlagte oplysninger konkluderede autoriteten i sin udtalelse, som Kommissionen og medlemsstaterne modtog den 9. oktober 2014, at der ikke var fastslået en årsagssammenhæng mellem indtag af beta-galactosidase, som produceres af Streptococcus thermophilus (efterfølgende inaktiveret) under fermenteringen af en modermælkserstatning, og reduktion af tarmgener. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
            
         
               (9)
            
            
               Som opfølgning på en ansøgning, som Specialised Nutrition Europe indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende svesker og bidrag til en normal tarmfunktion (spørgsmål nr. EFSA-Q-2008-193 (4)). Den af ansøgeren foreslåede anprisning havde blandt andet følgende ordlyd: »Tørrede blommer/svesker kan bidrage til en normal tarmfunktion«.
            
         
               (10)
            
            
               På grundlag af de fremlagte oplysninger konkluderede autoriteten i sin udtalelse, som Kommissionen og medlemsstaterne modtog den 19. november 2014, at der ikke var fastslået en årsagssammenhæng mellem indtag af svesker og bidrag til en normal tarmfunktion uden diarré hos spædbørn og småbørn i alderen seks måneder til tre år. Autoriteten bemærkede især, at ansøgeren ikke havde fremlagt undersøgelser af virkningen af svesker på tarmfunktionen hos spædbørn og småbørn. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
            
         
               (11)
            
            
               I overensstemmelse med artikel 28, stk. 6, i forordning (EF) nr. 1924/2006 kan sundhedsanprisninger som omhandlet i samme forordnings artikel 14, stk. 1, litra b), der ikke er godkendt ved en afgørelse i henhold til samme forordnings artikel 17, stk. 3, fortsat anvendes indtil seks måneder efter vedtagelsen af en sådan afgørelse, forudsat at ansøgningen om godkendelse er indgivet inden den 19. januar 2008. Eftersom de sundhedsanprisninger, der er opført i bilaget til nærværende forordning, opfylder disse betingelser, bør den i artikel 28, stk. 6, i forordning (EF) nr. 1924/2006 fastsatte overgangsperiode finde anvendelse.
            
         
               (12)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   1.   De i bilaget til nærværende forordning angivne sundhedsanprisninger optages ikke på den i artikel 14, stk. 1, i forordning (EF) nr. 1924/2006 omhandlede EU-liste over tilladte anprisninger.
   2.   Sundhedsanprisninger som omhandlet i stk. 1, der blev anvendt inden denne forordnings ikrafttræden, kan dog fortsat anvendes i en periode på højst seks måneder efter denne forordnings ikrafttræden.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. oktober 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 404 af 30.12.2006, s. 9.
   
      (2)  EFSA Journal 2014;12(11):3889.
   
      (3)  EFSA Journal 2014;12(10):3841.
   
      (4)  EFSA Journal 2014;12(11):3892.
   
      BILAG
      
         Afviste sundhedsanprisninger
      
      
                  Ansøgning — relevante bestemmelser i forordning (EF) nr. 1924/2006
               
               
                  Næringsstof, andet stof, fødevare eller fødevarekategori
               
               
                  Anprisning
               
               
                  EFSA-udtalelse
               
            
                  Sundhedsanprisning i henhold til artikel 14, stk. 1, litra b), der henviser til børns udvikling og sundhed
               
               
                  Ikke-fordøjelige oligo- og polysaccharider, herunder galacto-oligosaccharider, oligofructose, polyfructose og inulin
               
               
                  Med ikke-fordøjelige oligo- og/eller polysaccharider for at stimulere optagelsen af calcium
               
               
                  Q-2008-140
               
            
                  Sundhedsanprisning i henhold til artikel 14, stk. 1, litra b), der henviser til børns udvikling og sundhed
               
               
                  Beta-galactosidase fra Streptococcus thermophilus
                  
               
               
                  Lactase for komfortabel fordøjelse
               
               
                  Q-2008-148
               
            
                  Sundhedsanprisning i henhold til artikel 14, stk. 1, litra b), der henviser til børns udvikling og sundhed
               
               
                  Svesker
               
               
                  Tørrede blommer/svesker kan bidrage til en normal tarmfunktion
               
               
                  Q-2008-193